कक्राझार , 12 जानुवारी : खौरां बिजोंनि फोथाराव गोब्राब थासारिनि गेजेरजोंब्लाबो गावखौ बाउसोमानानै राइजो - राजा आरो समाजनि थाखाय सिबिथाय होनायखौ मान होनानै आसामनि गिबि मन्थिनिफ्राय 11 जानुवारिखालि कक्राझार आरो चिरां जिल्लानि सरकारजों गनायजानाय खौरांगिरिफोरनो जिल्ला खुंथाय आरो फोरमायथाय आरो सुबुं फोनांजाब बिफाना आन्थोब गथायो । कक्राझार प्रेस क्लाबआव मोनसे हाबाफारि खुंनायनि गेजेरजों फोरमायथि आरो सुबुं फोनांजाब बिफाना कक्राझार जिल्लानि गासै सा 22 खौरांगिरिफोरनो 2021 गोदान बोसोरनि गिबि मन्थ्रिनि आन्थोबखौ गथायनानै होयो । बे आन्थोब एबा मुवा - बेसाद रान्नानै होनाय हाबाफारियाव बि टि सिनि सेक्रेटारि भवानी प्रसाद शर्मा , बि टि सिनि डिपुति सेक्रेटारि अनित्य कुमार ब्रह्म , बि टि सि फोरमायथि आरो सुबुं फोनांजाब बिफाननि गाहाय बिफानारि अन्सुमा महिलारि , कक्राझार डि आइ पि आर अ' त्रिदिब नन्दन बरामोनहा बाहागो लादोंमोन । चिरां जिल्लायावबो सार्किट हाउसआव खुंनाय मोनसे मेहेर गोनां हाबाफारिनि गेजेरजों लेङाइ जिल्ला बेंगिरि कर्मदेब ब्रह्मआ सा 8 खौरांगिरिफोरनो आन्थोबखौ गथायनानै होयो । गिबि मन्थ्रिनिफ्राय बे आन्थोबखौ मोन्नो हानाय साफ्रोमबो खौरांगिरिफोरा गोजोन्नाय आरो राइज्यो सरकारनिसिम साबायखर जासिनायजों लोगोसे बे आन्थोब होनाया थारैनो खौरांगिरिफोरनि थाखाय थुलुंगाखांथाव होन्नानै फोरमायो । लोगोसे खौरांगिरिफोरनो उननि समावबो बेबायदि आन्थोब होलांबाय थागोनखौ मिजिंथिनाय फोरमायो । बे हाबाफारिनि गेजेरजोंनो आसाम सरकारा खौरांगिरिफोरनि थाखाय गोबांथार अन्सायलु बिथांखि आजावनानै लानाय जेरै - जार्नालिस्ट मेडिकेल वेलफेयार बिथांखि , जिउ खहा जानाय खौरांगिरिनि नख'रनो रांखान्थि अन्सुंथाय होनाय , खौरांगिरि नख'रारि मुलाम्फा फान्ड , प्रेस टुर , गुडउइल मिसन , रिपाब्लिक डे जार्नालिजम एवार्ड बायदि बिथांखिफोरनि सायावबो गुवारै सावरायलायनाय जायो । 
कक्राझार आरो चिरां जिल्लानि खौरांगिरिफोरनो गिबि मन्थिनिफ्राय आन्थोब गथायदों